হন্ডুরাসের জাতীয় দলের নিয়মিত ফুটবলার। খেলেন সেন্ট্রাল মিডফিল্ড এবং ডিফেন্সিভ মিডফিল্ড পজিশনে। ছ’বছর আগে অভিষেকের সময় থেকেই জাতীয় দলের জার্সিতে নিয়মিত। রিও অলিম্পিকে চতুর্থ স্থান পেয়েছিল হন্ডুরাস। বছর খানেক আগের সেই অলিম্পিকে জাতীয় দলের হয়ে প্রত্যেক ম্যাচ খেলেছিলেন রোডোল্ফো মার্সেলো এসপিনাল। তারকা এই ডিফেন্সিভ মিডফিল্ডারকে এই বছরেই খেলতে দেখা যেতে পারে ভারতে। ইস্টবেঙ্গলের জার্সি গায়ে। বিশ্বস্ত সূত্রের খবর এমনটাই।
কলকাতা লিগের জন্য বিদেশি বাছাই চূড়ান্ত দুই প্রধানে। আইলিগের জন্যও বিদেশি নির্বাচনে এগিয়ে আপাতত মোহনবাগান। ২৪ ঘণ্টা আগেই বাগানে এসে সই করে গেছেন অস্ট্রেলিয়ান দিয়েগো আলভেজ পেরেইরা। আইলিগের কথা ভেবেই ইস্টবেঙ্গল এখন ঘর গোছানোর কাজ শুরু করে দিয়েছে।
তিন বিদেশি আপাতত চূড়ান্ত হয়ে গিয়েছে লাল হলুদ শিবিরে। কলকাতা লিগের জন্য পুরোদস্তুর অনুশীলনও শুরু করে দিয়েছেন আল আমনা, উইলিস প্লাজা এবং কার্লাইল মিশেল। তবে এখন থেকেই আইলিগ-কে পাখির চোখ করছেন ইস্টবেঙ্গল কোচ খালিদ জামিল। তাই দ্রুত চতুর্থ বিদেশি বাছাই করে নিতে চান তিনি। সেই শূন্যস্থান ভরাট করার জন্য ইস্টবেঙ্গলের নজরে রয়েছেন মার্সেলো এসপিনাল।
এক বছর আগে অলিম্পিকে চোখ ধাঁধানো পারফরম্যান্স করেছিল হন্ডুরাস। গ্রুপ পর্বে আর্জেন্টিনা, পর্তুগালের মতো হেভিওয়েট দল থাকলেও মেসির দেশকে ছিটকে দিয়ে কোয়ার্টার ফাইনালে পৌঁছে গিয়েছিল দক্ষিণ আমেরিকার এই দলটি। শেষ আটে দক্ষিণ কোরিয়ার বাধা সামলে সেমিফাইনালে জায়গা করে নিয়েছিল হন্ডুরাস। গ্রুপ পর্ব থেকে কোয়ার্টার ফাইনাল পর্যন্ত গোটা টুর্নামেন্টে মার্সেলো এসপিনালের নেতৃত্বে ভাল ফুটবল উপহার দিয়েছিল আর্জেন্টিনা, ব্রাজিলের প্রতিবেশী দেশটি।
তবে সেমিফাইনালে আর শেষরক্ষা হয়নি। নেমারের নেতৃত্বে ব্রাজিল আক্রমণভাগ ছিঁড়ে খেয়েছিল হন্ডুরাসকে। হাফ ডজন গোলে সেলেকাওদের পায়ে বিধ্বস্ত হতে হয়েছিল এসপিনাল অ্যান্ড কোংকে। অলিম্পিক ফুটবলের ইতিহাসে নেমার দ্রুততম গোল করে গিয়েছিলেন ঠিক এক বছর আগে ১৭ আগস্ট, হন্ডুরাসের বিরুদ্ধেই।

এসপিনালের ট্যাকলে মাটিতে পড়ে কাতরাচ্ছেন স্বয়ং নেমার। — ছবি সংগৃহীত
শুধু অলিম্পিক নয়, এসপিনালের বায়োডেটার বাকি অংশও বেশ চমকপ্রদ। তিন বছর আগে সেন্ট্রাল আমেরিকান স্পোর্টস গেমসে যুব দলের হয়ে অংশগ্রহণ করে দেশকে চ্যাম্পিয়ন করেছেন। ঠিক তার পরের বছরেই সেন্ট্রাল আমেরিকান অ্যান্ড ক্যারিবিয়ান গেমসে খেলেছিলেন হন্ডুরাসের জাতীয় দলের হয়ে। প্রতিটি টুর্নামেন্টেই তিনি প্রথম একাদশে জায়গা পেয়েছিলেন।
বর্তমানে হন্ডুরাসের জাতীয় লিগের ক্লাব লাইফটাইম-এর হয়ে খেলছেন। সেখান থেকেই লোনে ভারতে খেলতে আসতে পারেন তিনি। এমন ঝকঝকে বায়োডেটা থাকা এসপিনালকে পাওয়ার ব্যাপারে অবশ্য ইস্টবেঙ্গল ছাড়াও দৌড়ে রয়েছে আইএসএল-এর নর্থ ইস্ট ইউনাইটেড। তবে আইএসএল নয়, হন্ডুরাসের তারকা মিডফিল্ডার ঝুঁকে আপাতত আইলিগেই। তাই ইস্টবেঙ্গলের হয়ে আইলিগে এসপিনালকে খেলতে দেখলে অবাক হওয়ার কিছু নেই।